Document ID: 32012R1148

A BIZOTTSÁG 1148/2012/EU RENDELETE
(2012. december 4.)
az 1333/2008/EK európai parlamenti és tanácsi rendelet II. mellékletének a kén-dioxid-szulfitok (E 220-228) és a propán-1,2-diol-alginát (E 405) erjesztett szőlőmust alapú italokhoz való használata tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználási feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1333/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzékének naprakésszé tétele a Bizottság kezdeményezésére, vagy pedig kérelem alapján történhet.
(4)
A Bizottsághoz 2011. június 30-án a kén-dioxid-szulfitok (E 220-228) és a propán-1,2-diol-alginát (E 405) engedélyezése iránti kérelem érkezett, melyet a Bizottság hozzáférhetővé tett a tagállamok számára.
(5)
A kén-dioxid-szulfitok (E 220-228) és a propán-1,2-diol-alginát (E 405) erjesztett szőlőmusthoz való használata technológiai szempontból szükséges. A kén-dioxid-szulfitok (E 220-228) hozzáadása az oxidáció megállítását és a mikroorganizmusok növekedésének megakadályozását szolgálja. Megelőzi továbbá a felesleges élesztők elszaporodását a palackban történő második erjesztés során. A propán-1,2-diol-alginát (E 405) hozzáadása stabilizálja a habot azáltal, hogy a szén-dioxid-buborékok nem távoznak el, így a hab krémesebbé válik és javul a tartóssága.
(6)
A kén-dioxid-szulfitok (E 220-228) (3) és a propán-1,2-diol-alginát (E 405) (4) megengedhető napi bevitelét az élelmiszerügyi tudományos bizottság állapította meg. Az erjesztett szőlőmust alapú italok más alkoholos italokhoz - mint a sör és a malátaitalok - hasonló sajátosságaik miatt alkoholos italok. Ezen italok fogyasztása ezért más alkoholos italok, különösen a sör és a malátaitalok fogyasztási alternatívájának minősül. A kén-dioxid-szulfitoknak (E 220-228) és a propán-1,2-diol-alginátnak (E 405) való további kitettség az említett új alkalmazás alapján korlátozott marad, és nem vezet az összbevitel növekedéséhez. Ezért indokolt a kén-dioxid-szulfitok (E 220-228) és a propán-1,2-diol-alginát (E 405) erjesztett szőlőmust alapú italokhoz való használatának engedélyezése.
(7)
Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást a közegészségre. Mivel az említett jegyzék naprakésszé tétele a kén-dioxid-szulfitok erjesztett szőlőmust alapú italokhoz tartósítószerként (E 220-228) és a propán-1,2-diol-alginát (E 405) habstabilizátorként való használatának engedélyezése tekintetében valószínűsíthetően nem gyakorol hatást a közegészségre, nem szükséges kikérni az Európai Élelmiszerbiztonsági Hatóság véleményét.
(8)
Az 1129/2011/EU bizottsági rendelet (5) átmeneti rendelkezései alapján az 1333/2008/EK rendelet II. mellékletében szereplő élelmiszer-adalékanyagok jegyzéke 2013. június 1-től alkalmazandó. Ahhoz, hogy a kén-dioxid-szulfitokat (E 220-228) és a propán-1,2-diol-alginátot (E 405) erjesztett szőlőmust alapú italokhoz már az említett időpont előtti is fel lehessen használni, ezen élelmiszer-adalékanyagok használatára vonatkozóan korábbi hatálybalépési időpontot kell megállapítani.
(9)
Az 1333/2008/EK rendelet II. mellékletét ezért ennek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 4-én.

Labels: 0
3
17